stanford-oval/wikipedia huggingface dataset:
Hilary Duff
Ura > 1997–2000

Hilary Duffin ensimmäinen rooli oli vuonna 1997 televisioelokuvassa Villin lännen naisia. Seuraavana vuonna 1998 hän sai roolin Willard Carrollin kirjoittamassa ja ohjaamassa elokuvassa Playing by Heart. Duffin ensimmäinen merkittävä rooli oli Wendynä vuoden 1998 elokuvassa Casper Meets Wendy.
Vuonna 1999 Duff näytteli televisioelokuvassa The Soul Collector, joka perustuu Kathleen Kanen romaaniin. Duff voitti suorituksestaan Young Artist -palkinnon.
Duffin ensimmäinen vakava rooli oli vuonna 2000 TV-sarjan Daddio pilottijaksossa. Läpimurtorooli oli pääosa nuorena koulutyttönä sarjassa Lizzie McGuire.
Ura > 2004–2006

Tammikuussa 2004 julkaistiin DisneyMania albumi nieltään DisneyMania 2, joka sisälsi kappaleen "The Siamese Cat Song". Sen Hilary esittää duettona Haylien kanssa. Levyllä on myös kappale "Circle of Life", jolla oli mukana muitakin Disney Channelin tähtiä. Duff ja Haylie tekivät yhdessä cover-version The Go-Go's -yhtyeen kappaleesta "Our Lips Are Sealed" elokuvaan Tuhkimotarina, ja elokuvassa oli kaksi muutakin Duffin kappaletta. Kappaleen "Our Lips Are Sealed" musiikkivideo sai suosiota MTV:llä mutta levy ei silti myynyt kovin hyvin. Duffin kappale "Come Clean" pääsi Laguna Beach: The Real Orange County -tositelevisiosarjan tunnuskappaleeksi vuonna 2004.
Hilary Duffin toinen studioalbumi oli nimeltään Hilary Duff, missä hän oli mukana myös kirjoittamassa joitakin laulun sanoja. Duff kuvasi albumin olevan enemmän "henkilökohtainen" ja sisältävän enemmän "rockmeininkiä" kuin Metamorphosis. Albumi julkaistiin Hilaryn 17-vuotispäivänä syyskuussa 2004 ja se ylsi toiseksi Yhdysvalloissa ja listaykköseksi Kanadassa. Albumi myi yli 1,5 miljoonaa kopiota Yhdysvalloissa kahdeksan kuukauden aikana. Seuraava single albumilta oli kappale "Fly", joka ylsi 40 parhaan joukkoon Australiassa, jossa tuotettiin toinen top-40-single "Someone's Watching over Me", joka soi elokuvassa Kesän sävelet. Duff esitti kappaleen "(I'll Give) Anything but Up!" vuoden 2004 albumilla Marlo Thomas & Friends: Thanks & Giving All Year Long.
Vuonna 2004 Duff näytteli pääosaa romanttisessa elokuvassa Tuhkimotarina. Vaikka arvostelut olivatkin suurimmaksi osaksi negatiivista, elokuva myi hyvin ja kriitikot olivat vaikuttuneita Duffin suorituksesta. Samana vuonna Duff näytteli ensimmäisessä draamaelokuvassaan Kesän sävelet. Jotkut kriitikot arvostivat Duffin tyylinvaihdosta vakavampaan rooliin. Samana vuonna Duff sai ensimmäisen ehdokkuutensa Golden Raspberry -palkintoon kategoriassa "huonoin naisnäyttelijä" elokuvien Kesän sävelet ja Tuhkimotarina takia.
Vuonna 2005 Duff esitti elokuvassa The Perfect Man eronneen naisen (Heather Locklear) vanhinta tytärtä. Elokuva sai enimmäkseen nuivia arvioita eikä tuottanutkaan hyvin. Duff oli taas Golden Raspberry -ehdokkaana elokuvista The Perfect Man ja Villi tusina 2. Vuonna 2006 Duff ja sisar Haylie näyttelivät miljonäärisisaruksia satiirisessa komediassa Material Girls. Tämäkään elokuva ei myynyt hyvin eikä miellyttänyt kriitikoita. Hilary ja Haylie Duff ansaitsivat molemmat kaksi Golden Raspberry -palkintoehdokkuutta elokuvastaan.
Duffin kolmas albumi Most Wanted (2005) sisälsi kappaleita kahdelta edelliseltä levyltä, remix-kappaleita sekä uusia kappaleita joiden innoittajina toimivat muun muassa bändit The Killers ja Muse. Levyn ensimmäisestä singlestä "Wake Up" tuli Duffin parhaiten sijoittunut single Yhdysvalloissa. Albumin toisen singlen "Beat of My Heart" -musiikkivideo oli myös suosittu, mutta itse single ei yltänyt listoille saakka Yhdysvalloissa. Albumi sijoittui ykköseksi Billboard 200 -listalla, ja siitä tuli Duffin kolmas ykkössija Kanadassa. Duff myös levytti sisarensa kanssa cover-version Madonnan kappaleesta "Material Girl".
Ura > 2007–2008

Huhtikuussa 2008 Duffille tarjottiin pääroolia, Annie Millsin osaa, televisiosarjasta 90210. Duff kuitenkin kieltäytyi roolista, sillä hän ei halunnut olla enää mukana teinigenreen luokiteltavissa tv- tai elokuvatuotannoissa. Duff työskentelee mallina IMG Models-mallitoimistolle New Yorkissa.
Duff oli mukana kirjoittamassa materiaalia neljännelle studioalbumilleen nimeltä Dignity. Albumille kirjoitti sanoituksia myös Kara DioGuardi. Verratessaan uutta albumia edeltävään musiikkiisa Duff totesi uuden levynsä sisältävän aiempaa enemmän tanssimusiikkia. Lisäksi uudella albumilla käytetään enemmän oikeita instrumentteja kuin aiemmilla albumeilla. Duff sanoikin: "En osaa tarkalleen selittää mitä olemme tekemässä, mutta se on hauskaa ja upeaa ja erilaista, jotakin uutta minulle. Se on todella mahtavaa".
Albumin ensimmäinen single oli "Play with Fire". Kappaletta soitettiin jonkin verran yökerhoissa, mutta se ei päässyt listoille Yhdysvalloissa. Toinen single "With Love" menestyi paremmin ja siitä tulikin Duffin isoin Yhdysvaltojen Billboard Hot 100 -hitti. Kappaleen "With Love" musiikkivideolla mainostettiin Duffin uutta tuoksua With Love... Hilary Duff, joka julkaistiin vuoden 2006 syyskuussa; video sijoittui ykköseksi TRL:llä. Itse albumi ylsi viiden parhaan joukkoon Yhdysvalloissa ja Kanadassa, kahdenkymmenen parhaan joukkoon Australiassa ja neljänkymmenen parhaan joukkoon Britanniassa. Duffin The Dignity Tour-kiertue alkoi vuonna 2007. Kolmas single "Stranger" sijoittui listaykköseksi Yhdysvalloissa.
Vuonna 2005 Hilary ja Haylie Duff lainasivat äänensä animaatioelokuvaan Foodfight!, joka kuitenkin julkaistiin vasta vuonna 2012. Duff näytteli pääosaa elokuvassa War, Inc. yhdessä John Cusackin kanssa. Noin kuukausi elokuvan julkaisusta sitä alettiin levittää teattereihin Yhdysvalloissa. Elokuvan tuotto ei kuitenkaan noussut kovin suureksi.
7. syyskuuta 2007 Duff ilmoitti, että hän tulisi kuvaamaan kaksi independent-elokuvaa: Greta ja What Goes Up. Kesäkuussa 2009 Duff esiintyi komediaelokuvassa Stay Cool. Elokuvan pääosissa nähtiin Winona Ryder, Mark Polish, Sean Astin, Chevy Chase ja Jon Cryer. Elokuvassa hän näyttelee seksikästä lukiolaistyttöä nimeltä Shasta O'Neil. Elokuva filmattiin vuoden 2008 heinä-elokuussa Santa Claritassa, Kaliforniassa.
Marraskuussa 2008 julkaistiin Duffin kokoelma-albumi Best of Hilary Duff, jonka ensimmäinen single "Reach Out" on simplattu Depeche Moden kappaleesta "Personal Jesus". Kappale julkaistiin kuukausi albumin julkaisusta ja siitä tuli Duffin kolmas tanssihitti. Best of Hilary Duff albumi ei pärjännyt listoilla ja sen paras sijoitus oli #125. Joulukuussa 2008 Duff kertoi MTV:lle suunnittelevansa uutta levyä.
Ura > Vuodesta 2009 eteenpäin

Vuonna 2009 Duff näytteli televisiosarjan Gossip Girl seitsemässä jaksossa Olivia Burkea, Vanessan (Jessica Szohr) tuttavaa.
Duff esiintyi romanttisessa komediaelokuvassa nimeltä Beauty and the Briefcase. Elokuva perustuu romaaniin Diary of a Working Girl, jonka on kirjoittanut Daniella Brodsky. Elokuvan ohjasi Gil Junger ja se tuli ensi-iltaan 18. huhtikuuta 2010. Elokuvassa Duff näyttelee muotilehden kolumnistia, joka kirjoittaa artikkelia omista treffivaikeuksistaan kaupungissa. Syyskuussa 2009 Duff julkaisi toisen vaateketjunsa nimeltä Femme for DKNY.
12. lokakuuta 2010 Simon & Schuster julkaisi Duffin esikoisromaanin Elixir. Kirja on suunnattu nuorille aikuisille. Sitä on myyty kansainvälisesti ja siitä tuli New York Times -lehden parhaiten myynyt kirja. Kirjan jatko-osa Devoted julkaistiin 11. lokakuuta 2011 kovakantisena.
Marraskuussa 2010 Duff nähtiin komediasarjan Community yhdessä jaksossa. Siinä hän näytteli Meghania, joka on ilkeän tyttölauman johtaja. Toukokuussa 2011 Duff näytteli elokuvassa Bloodworth, joka perustuu kirjailija William Gayn romaaniin Provinces of Night. Elokuvassa Duff näyttelee Raven Halfacrea, joka on alkoholistin ja irtosuhteita harrastavan äidin teinitytär. Vuonna 2013 Duff vieraili tv-sarjoissa Isän tyttö ja Miehen puolikkaat.
Duff on näytellyt vuodesta 2015 alkaen televisiosarjassa Younger ja hän on ollut mukana sen kaikilla seitsemällä tuotantokaudella. Vuonna 2021 kerrottiin, että sarjan luoja Darren Star on alkanut luomaan spinoff-sarjaa, jossa Duffin roolihahmo olisi pääosassa.
Muu ura

Näyttelemisen ja laulamisen lisäksi Hilary Duff on toiminut vaatesuunnittelijana. Vuonna 2004 julkaistiin hänen oma vaatemallistonsa Stuff by Hilary Duff, joka on suunnattu kouluikäisille ja varhaisnuorille. Mallisto laajeni sisältämään myös koruja ja muita pikkuesineitä vaatteiden ohella.
Duffista tehtiin näköisnukke vuonna 2004, ja 2006 ilmestyi hänen omat hajuvetensä With Love... Hilary Duff ja Wrapped With Love. Duffilla ja hänen koirallaan on omat hahmot Electronic Artsin vuoden 2006 lopulla julkaistussa pelissä The Sims 2: Lemmikkielämää.
Yksityiselämä

Duff on vahva eläinten oikeuksien kannattaja sekä mukana Kids with a Cause -järjestössä. Vuonna 2005 lahjoitti 250 000 dollaria sekä aterioita Hurrikaani Katrinan uhreille.
Duff alkoi tapailla laulaja Aaron Carteria vuonna 2001. He tapasivat Lizzie McGuire-tv-sarjan kuvauksissa, missä Carter esiintyi yhdessä jaksossa. Heidän suhteensa kesti kaksi vuotta. Huhujen mukaan Carter jätti Duffin ollakseen Lindsay Lohanin kanssa, mutta jätti pian Lohanin ja jatkoi seurusteluaan Duffin kanssa. Carter kertoi myöhemmin pettäneensä Duffia tämän parhaan ystävän kanssa ja olevansa pahoillaan teostaan. 23. maaliskuuta 2007 Duff ja Lohan esiintyivät vaha-animaatiosarjassa Celebrity Deathmatch jaksossa "Where's Lohan?". Duffilla ja Lohanilla oli kilpailua Aaron Carterista, mutta vuonna 2007 he sopivat riitansa. Lohan oli myös mukana Duffin albumin Dignity julkaisujuhlissa ja Duff totesi People-lehdelle, että hänen mielestään Lohan on "hauska ja mukava tyttö".
Duff aloitti seurustelun Good Charlotte -bändin laulajan Joel Maddenin kanssa vuonna 2004. Lehdissä oli aluksi vain arvailuja suhteesta, mutta lopulta Duffin äiti Susan julkisti kesäkuun 2005 haastattelussa Seventeen-lehdelle heidän seurustelevan. Duff ja Madden erosivat marraskuussa 2006. Samana vuonna Duffin vanhempien ollessa asumuserossa he päättivät 22 vuoden avioliiton jälkeen ottaa avioeron. Perheen isän kerrottiin olevan syypää eroon. Duff kertoi isänsä aiheuttamasta tuskasta kappaleissaan "Stranger" ja "Gypsy Woman".
Duff meni kihloihin Havaijilla NHL-pelaaja Mike Comrien kanssa vuonna 2010. Comrie osti Duffille Mercedes-Benzin tämän täyttäessä 20 vuotta. Avioon he astuivat elokuussa 2010 San Ysidro Ranchilla Montecitossa, Kaliforniassa. Elokuussa 2011 Hilary ja Mike kertoivat odottavansa ensimmäistä yhteistä lastaan. Duff synnytti maaliskuussa 2012 pojan. Hilary ja Mike erosivat helmikuussa 2016.
Duff avioitui Matthew Koman kanssa joulukuussa 2019, mutta parille syntyi tytär jo lokakuussa 2018. Heidän toinen yhteinen tyttärensä syntyi maaliskuussa 2021. Kolmas yhteinen lapsi syntyi toukokuussa 2024.
Diskografia > Studioalbumit

2002: Santa Claus Lane
2003: Metamorphosis
2004: Hilary Duff
2007: Dignity
2015: Breatlhe In. Breathe Out
Kiertueet

2003–2004: Metamorphosis Tour
2004–2005: Most Wanted Tour
2005–2006: Still Most Wanted Tour
2007–2008: Dignity World Tour
Filmografia

| Elokuvat> Vuosi | Elokuvat> Suomenkielinen nimi | Elokuvat> Alkuperäinen nimi | Elokuvat> Rooli |
| --- | --- | --- | --- |
| 2001 | Human Nature – luonnon pikku oikkuja | Human Nature | Lila Jute nuorena |
| 2003 | Villi tusina | Cheaper by the Dozen | Lorraine Baker |
| 2003 | Lizzie McGuire: Popstar | Lizzie McGuire: Popstar | Lizzie McGuire / Isabella Parichi |
| 2003 | Agentti Cody Banks | Agent Cody Banks | Natalie Connors |
| 2004 | Kesän sävelet | Raise Your Voice | Teresa 'Terri' Fletcher |
| 2004 | In Search of Santa | In Search of Santa | Crystal (äänirooli) |
| 2004 | Tuhkimotarina | A Cinderella Story | Sam Montgomery |
| 2005 | Villi tusina 2 | Cheaper by the Dozen 2 | Lorraine Baker |
| 2005 | Täydellinen mies | The Perfect Man | Holly Hamilton |
| 2006 | Material Girls | Material Girls | Tanzie Marchetta |
| 2008 | War, Inc | War, Inc. | Yonica Babyyeah |
| 2009 | What Goes Up | What Goes Up | Lucy Diamond |
| 2009 | Greta | According to Greta | Greta |
| 2009 | Stay Cool – Takaisin koulunpenkille | Stay Cool | Shasta O' Neil |
| 2011 | Bloodworth | Bloodworth | Raven Halfacre |
| 2012 | She Wants Me | She Wants Me | Kim Powers |
| 2012 | Foodfight! | Foodfight! | Sunshine Goodness (äänirooli) |

| Televisio> Vuosi | Televisio> Suomenkielinen nimi | Televisio> Alkuperäinen nimi | Televisio> Rooli | Televisio> Huomioita |
| --- | --- | --- | --- | --- |
| 1997 | Villin lännen naisia | True Women | kreditoimaton rooli | Televisioelokuva |
| 1999 | The Soul Collector | The Soul Collector | Ellie | Televisioelokuva |
| 2000 | Chicagon lääkärit | Chicago Hope | Jessie Seldon | Jakso: "Cold Hearts" |
| 2001–04 | Lizzie McGuire | Lizzie McGuire | Lizzie McGuire | Päärooli |
| 2002 | Kelly keksii keinot | Cadet Kelly | Kelly Collins | Televisioelokuva |
| 2003 | American Dreams | American Dreams | The Shangri-Lasin jäsen | Jakso: "Change a Comin" |
| 2003, 2005 | George Lopez | George Lopez | Stephanie / Kenzie | 2 jaksoa |
| 2004 | Frasier | Frasier | Britney | Jakso: "Frasier-Lite" |
| 2005 | Joanin salaisuus | Joan of Arcadia | Dylan Samuels | Jakso: "The Rise & Fall of Joan Girard" |
| 2009 | Aavekuiskaaja | Ghost Whisperer | Morgan Jeffries | Jakso: "Thrilled to Death" |
| 2009 | Gossip Girl | Gossip Girl | Olivia Burke | 6 jaksoa |
| 2009 | Kova laki: Erikoisyksikkö | Law & Order: Special Victims Unit | Ashlee Walker | Jakso: "Selfish" |
| 2010 | Beauty & the Briefcase | Beauty & the Briefcase | Lane Daniels | Televisioelokuva |
| 2010 | Community | Community | Meghan | Jakso: "Aerodynamics of Gender" |
| 2012 | Muodin huipulle | Project Runway | itsenään / vieraileva tuomari | Jakso: "It's Fashion Baby" |
| 2013 | Isän tyttö | Raising Hope | Rachel | Jakso: "The Old Girl" |
| 2013 | Miehen puolikkaat | Two and a Half Men | Stacey | Jakso: "Cows, Prepare to be Tipped" |
| 2013 | Seikkailija Dora | Dora the Explorer | Jäänoita Jessica (ääni) | Jakso: "Dora's Ice Skating Spectacular" |
| 2015–2021 | Younger | Younger | Kelsey Peters | Päärooli |
Aiheesta muualla

Wikimedia Commonsissa on kuvia tai muita tiedostoja aiheesta .
Hilary Duffin virallinen sivusto (englanniksi)
Hilary Duff Internet Movie Databasessa. (englanniksi)
Buena Vista Records: Hilary Duff (Arkistoitu – Internet Archive) (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Saksa  Israel  Yhdysvallat  Tšekki  Australia  Korea  Alankomaat  Puola 
Taiteenala:  MusicBrainz 
Henkilöt:  Deutsche Synchronkartei  DDB  Trove  Elonet  Yle 
Muut:  Europeana  IdRef 
Hilary siskonsa Haylie Duffin kanssa.
Hilary Duff faninsa kanssa.
Duff elokuvan War, Inc. ensi-illassa vuonna 2008.
Duff MMVA -gaalassa vuonna 2007.
Duff lokakuussa 2010.
Hilary esiintymässä livenä.
Kruunusillat

Kruunusillat (ruots. Kronbroarna) on rakenteilla oleva hanke, joka sisältää kymmenen kilometrin pituisen raitiotieyhteyden Helsingin keskustan ja Laajasalon välille. Reitille kuuluu kolme uutta siltaa, jotka on tarkoitettu raitiotielle, pyöräilylle ja jalankululle. Sillat johtavat keskustasta Hakaniemenrannan kautta uusia siltoja Merihaansiltaa ja Finkensiltaa pitkin Korkeasaareen, josta reitti jatkuu yli kilometrin pituisen Kruunuvuorensillan kautta Kruunuvuorenrantaan Laajasalon saareen. Hankkeeseen on kuulunut myös Näkinsillan uudelleenrakentaminen ja uusi Hakaniemensilta.
Kruunusillat perustuu vuonna 2012 järjestetyn kansainvälisen suunnittelukilpailun voittajaehdotukseen. Sitä ennen suoraa yhteyttä kantakaupungista Laajasaloon tutkittiin muun muassa metroyhteytenä. Raitiosiltojen hankesuunnitelma hyväksyttiin alun perin elokuussa 2016, mutta kustannusarvion ylityttyä ja rakennusaikataulun muututtua hankkeesta päätettiin uudelleen elokuussa 2021.
Siltojen rakentaminen alkoi lokakuussa 2021, ja raitiotien liikennöinnin on tarkoitus alkaa väliaikaisella reitillä Hakaniemestä Laajasaloon vuoden 2027 alussa.
Reitti

Raitiotie kulkee päärautatieasemalta Hakaniemen ja Merihaan kautta Nihtiin, josta se jatkaa Korkeasaaren pohjoispuolitse uutta Kruunuvuorensiltaa pitkin Laajasalon Kruunuvuorenrantaan. Reitillä liikennöi kaksi eri linjaa, jotka haarautuvat Kruunuvuorenrannassa eri suuntiin: etelään Haakoninlahdelle (linja 11) ja koilliseen Yliskylään (linja 12). Päätepysäkki sijoitetaan Laajasalontielle Yliskylän keskustan kohdalle. Linjaa jatketaan Reposalmentielle ja Ilomäentielle myöhemmin, mikäli liikenne tai maankäytön kehittäminen sitä edellyttää. Laajasalontieltä pohjoiseen säilyy yleiskaavassa esitetty varaus pikaraitioyhteydelle Herttoniemeen.
Reitti > Väliaikaiset reitit ja muut reittivaihtoehdot

Matkustajaliikenteen on määrä käynnistyä Hakaniementorin kupeeseen rakennettavalle väliaikaiselle päätepysäkille vuoden 2027 alussa. Alustavan suunnitelman mukaan linja 12 liikennöidään Hakaniemeen ja linja 11 kahtena ensimmäisenä liikennöintivuonna Kalasatama–Pasila-raitiotietä pitkin Pasilaan. Hakaniemen väliaikaisen päätepysäkin kapasiteetti ei kestä molempia Laajasalon linjoja tiheillä vuoroväleillä, ja siksi Haakoninlahden linja ohjattaneen keskustaan vasta päärautatieaseman päätepysäkin valmistuessa.
Linja 12:ta suunnitellaan jatkettavan päärautatieasemalta Kampin kautta Länsiterminaalille Jätkäsaareen. Tällöin ei tarvitsisi rakentaa päätepysäkkiä Rautatientorille tai Kaivokadulle.
Tavoitteet

Hankkeen tavoitteena on järjestää voimakkaasti kasvavalle Laajasalolle sujuva joukkoliikenneyhteys keskustaan ja kytkeä kaupunginosa runkoyhteydellä seudun joukkoliikennejärjestelmään. Siltojen myötä reitti Kruunuvuorenrannasta päärautatieasemalle lyhenee 5,5 kilometrillä, ja polkupyöräyhteys lyhenee 20 minuuttiin. Raitiotieyhteys vähentää myös Helsingin metrolle ennustettua ylikuormitusta ja myös Laajasalon ja Herttoniemen metroaseman välisen liityntäliikenteen kuormitusta. Hanke mahdollistaa uuden yleiskaavaehdotuksen mukaisen maankäytön, ja sen arvioidaan synnyttävän uusia liiketoimintoja erityisesti Hakaniemeen, Kruunuvuorenrantaan ja Kalasataman eteläpuolelle. Laajasalon täydennysrakentamista ei olisi mahdollista toteuttaa kaavaehdotuksessa esitetyssä laajuudessa ilman suoraa yhteyttä kantakaupunkiin.
Yhteensä hankkeessa toteutetaan noin yhdeksän kilometriä uutta pikaraitiotietä. Reitin varrelle suunnitellaan myös jalankulkuväylät, pyöräilybaana ja aukioita. Nihdin kohdalle rakennetaan raitioliikenteen solmukohta, jossa Kruunusillat yhdistyy Kalasatama–Pasila-raitiotien kanssa.
Raitiotiellä ennustetaan olevan vuonna 2030 noin 23 000 sekä vuonna 2050 noin 37 000 matkustajaa vuorokaudessa. Päivittäiseksi pyöräilijöiden määräksi vuonna 2030 on arvioitu 3 750. Kokonaisuudessaan raitioliikenteen käyttäjämäärien ennustetaan kasvavan Kruunusillat-yhteyden myötä 7–9 miljoonalla matkustajalla vuodessa.
Tavoitteet > Liittyvät hankkeet

Kruunusillat-hankkeeseen liittyy monia muitakin hankkeita, kuten katutöitä, jotka on kokonaistaloudellisista syistä kannattavaa toteuttaa raitiotien rakentamisen yhteydessä. Esimerkiksi Asematunnelin kannen peruskorjaus Kaivokadulla on urakka, jonka yhteensovittaminen Kruunusiltojen rakennustöiden kanssa vähentäisi ydinkeskustalle aiheutuvia liikenteellisiä- ja muita haittoja. Muita liittyviä hankkeita ovat muun muassa Hakaniemen sillan uusiminen, Nihdin rantarakenteet, uusi Näkinsilta eli pyöräliikenteen ja jalankulun silta Sörnäisten rantatien yli sekä Hakaniemenrannan esirakentaminen uusia tontteja varten. Koska Näkinsilta ja uusi Hakaniemensilta rakennetaan samaan aikaan raitiosiltojen kanssa, on Kruunusillat-hankkeen sanottu rakentavan yhteensä viisi uutta siltaa.
Tavoitteet > Aikataulu

Kruunusiltojen rakentaminen alkoi lokakuussa 2021. Hanke toteutetaan kahdessa vaiheessa: ensin Hakaniemestä Laajasaloon ja vasta sen jälkeen Hakaniemestä keskustaan. Suunnitelman mukaan ensimmäisen vaiheen rakennustyöt valmistuvat vuoden 2026 loppuun mennessä ja matkustajaliikenne käynnistyy Hakaniemen väliaikaiselle päätepysäkille vuoden 2027 alussa.
| Kohde | Rakentamisvuodet |
| --- | --- |
Uusi Hakaniemensilta (liittyvä hanke): 2021–2024
Hakaniemenranta (liittyvä hanke): 2021–2026
Finkensilta ja Kruunuvuorensilta: 2021–2025
Raitiotie Kruunuvuorenrannan eteläosassa: 2022–
Kruunuvuorenranta–Yliskylä-raitiotie: 2023–2025
Merihaansilta: 2022–
Kruunuvuorenranta–Hakaniemi-raitiotie: 2025–2027
Hakaniemi–päärautatieasema-raitiotie (toinen vaihe): 2026–2028
Tavoitteet > Toinen vaihe

Länsisataman pikaraitiotien eli jatkoyhteyden päärautatieaseman kautta Jätkäsaareen arvioidaan valmistuvan 2030-luvun alussa. Vaiheistamisella pyritään varmistamaan, että yhteys Laajasalosta Hakaniemeen valmistuu tavoiteaikataulussa. Asematunnelin peruskorjaushankkeen aikataulullinen ja sopimustekninen selvittäminen on vielä kesken, ja keskustan alueella on myös muita lähitulevaisuudessa alkavia rakennushankkeita, minkä takia Kruunusiltojen raitiotien jatkaminen päärautatieasemalle on perusteltua toteuttaa vasta toisessa vaiheessa; rakentaminen halutaan yhteensovittaa esimerkiksi myös Helsingin yliopiston metroaseman suunnitellun pohjoisen sisäänkäynnin kanssa. Myös Uusi Eliel -hanke eli Elielinaukion uudistaminen on vielä sisällöllisesti epävarma, ja sen lopputulos saattaa vaikuttaa Kaivokadun päätepysäkin suunnitteluun. Vuonna 2024 avattu Kaisantunneli helpottaa pyörä- ja jalankulkuliikenteen poikittaissuuntaista kulkua Kaivokadun työmaan aikana.
Jotta Kaivokadun raitiotieliikenne ei ruuhkautuisi, Länsisataman pikaraitiotien rakentamisen yhteydessä Kaivokadun raitiopysäkki on tarkoitus laajentaa neliraiteiseksi; laiturialuetta pidennetään ja pikaraitiotielle rakennetaan oma keskilaiturinsa.
Tekniset tiedot

Kruunusillat-raitioreitin keskinopeus on 22 km/h ja nopeimmilla osuuksilla 60 km/h. HKL on tilannut 23 kaksisuuntaista Artic X54 -vaunua, jotka ovat Haakoninlahden linjalla 30 metriä pitkiä ja Yliskylän linjalla 45-metrisiä. Suunniteltu vuoroväli on noin 5–10 minuuttia. Uudet rataosat ovat pikaraitiotietä, ja ne ovat kantakaupungin raitiotieverkon kanssa yhteensopivia.
Tekniset tiedot > Sillat

Kaikki hankkeen kolme siltaa on suunniteltu ainoastaan raitiotie-, pyörä- ja kävelyliikenteen käyttöön, eikä niillä sallita auto- tai linja-autoliikennettä. Tarvittaessa ne sopivat kuitenkin pelastusajoneuvojen käyttöön. Mahdollisuuksien mukaan raitiotiet suunnitellaan nurmiratoina. Kruunuvuorensilta-vinoköysisilta olisi valmistuttuaan noin 1 200 metriä pitkä, eli siitä tulisi Suomen pisin silta.
| Kruunusillat> Nimi | Kruunusillat> Osuus | Kruunusillat> Pituus | Kruunusillat> Alikulkukorkeus | Kruunusillat> Pisin jänneväli |
| --- | --- | --- | --- | --- |
| Merihaansilta | Merihaka–Nihti | 422 m | 2,5 m | 20,5 m |
| Finkensilta | Nihti–Korkeasaari | 293 m | 6,9 m |  |
| Kruunuvuorensilta | Korkeasaari–Kruunuvuorenranta | 1 228 m | 20 m | 260 m |

Merihaansillasta on tarkoitus myöhemmin haarautua Hanasaareen Hiilisatamansilta, joka ei kuitenkaan kuulu Kruunusillat-hankkeeseen. Hiilisatamansillalle ei myöskään toteuteta raitiotietä, vaan se tulee pyöräliikenteen ja jalankulun käyttöön.
Tekniset tiedot > Matka-ajat

| Arvioidut matka-ajat> Linja | Arvioidut matka-ajat> Osuus | Arvioidut matka-ajat> Kesto |
| --- | --- | --- |
| 11 | Kruunuvuorenranta – Kalasatama (M) | 15 min |
| 11 | Kruunuvuorenranta – Pasilan asema | 25 min |
| 12 | Kruunuvuorenranta – Yliskylä | 7 min |
| 12 | Kruunuvuorenranta – Hakaniemi | 10 min |
| 12 | Kruunuvuorenranta –  päärautatieasema | 17 min |
Tekniset tiedot > Varikko

Uutta liikennelaitoksen raitiovaunuvarikkoa on suunniteltu Yliskylään. Suomen ensimmäinen hybridivarikko on suunniteltu niin kutsuttuun ratikkakortteliin, jossa varikkotilan päälle rakennettaisiin liiketiloja ja asuntoja. HKL tekee varikosta myöhemmin erillisen hankepäätöksen. Tarvittaessa Kruunusiltojen liikennöinti onnistuu Kalasatama–Pasila-raitiotien ja kantakaupungin raitiotieverkon kautta myös muilta varikoilta.